Treine vertraag nadat nog 1 brand | Netwerk24
Deur Warda Meyer 21 Augustus 2018 12:50
Metrorail se treindienste in Kaapstad is Dinsdag weer erg ontwrig nadat nog ’n trein, dié keer in die Koebergstasie, aan die brand gesteek is.
Die brandweer en reddingsdienste is omstreeks 10:00 na die stasie ontbied waar ’n passasierswa gebrand het.
Riana Scott, woordvoerder van Metrorail, sê voorlopige verslae dui daarop dat niemand beseer is nie. Die vinnige optrede van personeellede en reaksiespanne het daartoe gelei dat die brand vinnig geblus is en die skade slegs tot een treinwa beperk is.
Theo Layne, woordvoerder van die Kaapse metro se brandweer, sê 14 brandweermanne, twee brandweerwaens, een watertenkwa en een reddingsvoertuig is na die stasie gestuur.
Metrorail het pendelaars gewaarsku dat hulle vertragings te wagte kan wees. Scott sê treine op die Muldersvlei-roete is gekanselleer en treine op die Kaapse Vlakte-lyn kan vertragings van tot ’n uur lank verwag.
#CapeFlatsLineCT Service update :
Service recovery underway following earlier fire - related incident at Koeberg Station Cape Flats Line trains will operate as per scheduled route with residual delays of 60+ minutes. Thanks for your patience.
— Metrorail W/Cape (@CapeTownTrains) August 21, 2018
Treine op die noordelike lyn word tot verdere kennisgewing na die Ysterplaat- en Mutual-stasie herlei, terwyl treine op die sentrale lyn van Kaapstad na Kapteinsklip via Esplanade herlei word.
Volgens Scott is perron 1, 3 en 4 van die Koebergstasie oop en die skade aan perron 2 sal bepaal word sodra die gebrande trein verwyder is.
“Opruimingspanne sal begin werk wanneer die polisie en forensiese spanne hul ondersoek op die toneel afgehandel het.”
Volgens Scott sal die trein na ’n depot geneem word waar Prasa die omvang van die skade en die koste van die herstelwerk sal bepaal.
Sy het pendelaars versoek om ten alle tye waaksaam te wees en enige verdagte optrede onmiddellik aan te meld. ’n Beloning van R25 000 sal betaal word aan enigeen wat inligting verskaf wat tot ’n suksesvolle vervolging lei.
Meer oor: Treine | Brande